钦定古今图书集成/明伦汇编/氏族典/第332卷 > 刘牢之
## 钦定古今图书集成/明伦汇编/氏族典/第332卷 > 刘牢之

按《晋书刘牢之传》：“牢之字道坚，彭城人也。曾祖羲，以
善射，事武帝。父建，有武干，世以壮勇称。牢之沉毅多
计画。太元初，谢元北镇广陵，募劲勇，牢之以骁猛应
选，领精锐为前锋，百战百胜，号北府兵，敌人畏之。淮
肥之役，苻坚攻陷寿阳，谢元使牢之距之。坚将梁成
以二万人阻涧列阵，牢之直进渡水，斩成。迁龙骧将”
军、彭城内史，以功赐爵武冈县男。王恭讨王国宝，引
牢之为府司马，加辅国将军。恭以才地陵物，虽仗牢之为爪牙，遇礼甚薄。牢之恨之，背恭归朝廷。恭既死，
遂代恭为都督。元兴初，朝廷将讨桓元，以牢之为前
锋都督。牢之虑平元之后，功盖天下，必不为元显所
容，深怀疑贰，遣使与元交通。俄令子敬宣降元。元显
既败，元夺其兵，牢之，欲据江北以距元。集众大议，佐
吏多散走，而敬宣先还京口援其家，失期不到，乃自
缢而死。